Európske vydanie World Series of Poker pozná svojich ďalších víťazov. Slovenskí hráči sa v ostatných dňoch postarali o ďalšie pekné platené umiestnenia a na finálovom stole €25.000 High Rolleru nechýba ani hviezdny Ole Schemion či domáci Martin Kabrhel.
V rozpise World Series of Poker Europe nechýbala ani stále pomerne nová, akčná varianta Short Deck. Tá výborne sadla aj známemu slovenskému hráčovi Marekovi Blaškovi. Náš zástupca to v €2.500 turnaji s 98 entries dotiahol až na finálový stôl, kde sa umiestnil na konečnom 8. mieste. Do svojho bohatého turnajového životopisu si tak pripisuje ďalších €6.243. Gratulujeme!
Víťazom sa napokon stal Francúz Julien Martini, ktorý si tak okrem víťazných €60.009 odniesol aj svoj druhý kariérny náramok. Ten prvý získal v Las Vegas v roku 2018, keď sa mu podarilo opanovať $1.500 Omaha Hi-Lo 8 or Better event.
Atraktívnemu NLH Turbo Bounty Hunter eventu bol vyhradený 9. náramkový turnaj tohtoročného WSOPE. Ten pri vklade €700+€300+€100 privítal 604 entries a v prizepoole sa tak bojovalo o podiely z €392.600, pričom ďalších €181.200 sa rozdalo na jednotlivých bounty odmenách. Na peniaze to dotiahlo 91 hráčov a medzi nimi nechýbala ani dvojica Slovákov.
Pekné 36. miesto obsadil Martin Klima za €2.010 a krátko na to sa po rovnakú sumu k pokladni pobral aj Ján Bendík, ktorý vypadol na 31. priečke. Víťazných €79.282 a zlatý náramok napokon putuje do Rumunska zásluhou Sergia Covriga.
Ole Schemion sa krátko po zisku svojho prvého náramku presunul z Las Vegas do Rozvadova, kde naskočil do €25.000 High Rolleru a tam dnes zabojuje na finálovom stole o svoje druhé víťazstvo. V hre o víťazných €518.430 zostáva už len posledných 8 hráčov a všetci už majú istotu €57.095.
Schemion sa drží na priebežnom 4. mieste a pred sebou bude mať 52 veľkých blindov. Vo vedení je domáca nádej Martin Kabrhel. Skúsený český hráč bojuje už o svoj tretí náramok a na ceste k nemu si po prvom dni zabalil 92 big blindov.